《苦寒》
宋代·吕陶

朔风屡起声驱雷，浓霜不许晨晖开。天高地远橐籥动，凝然一气从中来。

坤灵至静体坚厚，大罅忽裂如剪裁。河流迅疾猛如箭，一朝水合铺琼瑰。

山川色势尚惨沮，安恨草木遭衰摧。群阴交盛固如此，均被和煦何时哉。

传闻西徼有积雪，平地数尺光皑皑。贼兵夜冻多死者，万众已望穹庐回。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。